Avainsanat

Tiivistelmä



Avainsanat

1. Henkilöiden vapaa liikkuvuus – Sijoittautumisvapaus – Palvelujen tarjoamisen vapaus – Poikkeukset – Soveltamisala

(EY 45 ja EY 55 artikla; Euroopan parlamentin ja neuvoston direktiivi 2004/18; neuvoston direktiivi 92/50)

2. Henkilöiden vapaa liikkuvuus – Sijoittautumisvapaus – Palvelujen tarjoamisen vapaus – Poikkeukset – Toiminnot, jotka liittyvät julkisen vallan käyttöön

(EY 45 ja EY 55 artikla)

3. Jäsenvaltioiden lainsäädännön lähentäminen – Julkisia palveluhankintoja koskevien sopimusten tekomenettelyt – Direktiivit 92/50 ja 2004/18 – Kuljetuspalvelujen ja terveyspalvelujen sekamarkkinat

(EY 86 artiklan 2 kohta; Euroopan parlamentin ja neuvoston direktiivin 2004/18 22 artikla ja 35 artiklan 4 kohta sekä liitteet II A ja II B; neuvoston direktiivin 92/50 10 ja 16 artikla sekä liitteet I A ja I B)

Tiivistelmä

1. EY 45 artiklan ensimmäisen kohdan mukaan – luettuna yhdessä EY 55 artiklan kanssa – sijoittautumisvapautta ja palvelujen tarjoamisen vapautta koskevia määräyksiä ei jäsenvaltiossa sovelleta toimintaan, joka jatkuvasti tai tilapäisesti liittyy julkisen vallan käyttöön.

Tällaiseen toimintaan ei sovelleta myöskään direktiivien 92/50 ja 2004/18 kaltaisia direktiivejä, joiden tarkoituksena on panna täytäntöön sijoittautumisvapautta ja palvelujen tarjoamisen vapautta koskevat perustamissopimuksen määräykset.

(ks. 73 ja 74 kohta)

2. EY 45 ja EY 55 artiklassa määrätty poikkeus on rajoitettava koskemaan vain sellaisia toimintoja, joissa on sellaisenaan kyse välittömästä ja nimenomaisesta osallistumisesta julkisen vallan käyttöön. Näin ei ole kiireellisiä sairaankuljetuspalveluja ja kiireettömiä sairaankuljetuspalveluja koskevan toiminnan osalta.

Kansanterveyden suojelun edistäminen, johon jokaista voidaan vaatia osallistumaan erityisesti antamalla apua henkilölle, joka on hengenvaarassa tai jonka terveys on uhattuna, ei riitä siihen, että voitaisiin päätellä osallistuminen julkisen vallan käyttöön. Julkisen vallan etuoikeuksien tai poikkeuksellisten laajojen toimivaltuuksien riittävän kvalifioituna käyttämisenä ei voida myöskään pitää sairaankuljetuspalvelujen tarjoajien oikeutta käyttää hälytysvalojen tai sireenin kaltaisia laitteita sekä etuajo-oikeutta, joka niille on annettu tieliikennelaissa, eikä seikkoja, jotka liittyvät erityisiin organisatorisiin toimivaltuuksiin suoritettujen palvelujen alalla, toimivaltaan saada tietoja kolmansilta tai pyytää muiden erikoisyksiköiden osallistumista taikka osallistumiseen hallinnollisten toimihenkilöiden nimittämiseen kyseessä olevien palvelujen yhteydessä sekä yhteistyötä viranomaisten ja julkista valtaa käyttävien ammattikuntien kanssa.

(ks. 78 ja 80–84 kohta)

3. Jäsenvaltio, joka ei hankintamallin – jonka mukaan palveluista korvauksen suorittavat suoraan hankintaviranomaiset – mukaan suorittamiensa kiireellisiä sairaankuljetuspalveluja ja kiireettömiä sairaankuljetuspalveluja koskevien julkisten hankintasopimusten tekomenettelyjen yhteydessä julkaise näiden menettelyjen tuloksia koskevaa ilmoitusta, ei noudata julkisia palveluhankintoja koskevien sopimusten tekomenettelyjen yhteensovittamisesta annetun direktiivin 92/50 10 artiklan, luettuna yhdessä kyseisen direktiivin 16 artiklan kanssa, eikä 1.2.2006 lähtien julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta annetun direktiivin 2004/18 22 artiklan, luettuna yhdessä kyseisen direktiivin 35 artiklan 4 kohdan kanssa, mukaisia velvoitteitaan.

Kiireelliset sairaankuljetuspalvelut tai kiireettömät sairaankuljetuspalvelut kuuluvat samalla kertaa sekä direktiivin 92/50 liitteessä I A tai direktiivin 2004/18 liitteessä II A olevaan 2 tai 3 pääluokkaan että direktiivin 92/50 liitteessä I B tai direktiivin 2004/18 liitteessä II B olevaan 25 pääluokkaan, joten tällaisia palveluja koskeviin sopimuksiin sovelletaan direktiivin 92/50 10 artiklaa tai direktiivin 2004/18 22 artiklaa. Näistä säännöksistä johtuu, että jos oletetaan, että julkisia sairaankuljetuspalveluja koskevien sopimusten tekomenettelyille on ominaista kuljetuspalvelujen arvon vallitsevuus suhteessa terveydenhoitopalvelujen arvoon, hankintaviranomaisen on muun muassa julkaistava unionin tasolla hankintailmoitus kyseessä olevan sopimuksen tekemiseksi ja varmistettava tämän sopimuksentekomenettelyn tulosten julkaiseminen. Jos sitä vastoin oletetaan, että julkisia sairaankuljetuspalveluja koskevien sopimusten tekomenettelyille on ominaista terveydenhoitopalvelujen arvon vallitsevuus kuljetuspalvelujen arvoon nähden, hankintaviranomaisen on varmistettava kyseessä olevan sopimuksentekomenettelyn tulosten julkaiseminen.

Tällaisessa asiayhteydessä, jossa ei voida sulkea pois sitä, että millekään sopimuksista ei ole ominaista kuljetuspalvelujen arvojen vallitsevuus terveydenhoitopalvelujen arvoon nähden, direktiivien 92/50 ja 2004/18 noudattamatta jättämisen toteaminen on rajoitettava direktiivin 92/50 10 artiklan rikkomiseen, luettuna yhdessä kyseisen direktiivin 16 artiklan kanssa, tai 1.2.2006 lähtien direktiivin 2004/18 22 artiklan rikkomiseen, luettuna yhdessä kyseisen direktiivin 35 artiklan 4 kohdan kanssa, koska mainittuja artikloja sovelletaan joka tapauksessa sopimuksiin, jotka koskevat samalla kuljetuspalveluja ja terveydenhoitopalveluja, riippumatta näiden palvelujen arvojen välisestä suhteesta kyseessä olevan sopimuksen yhteydessä.

Sitä, että sopimuksentekomenettelyn tuloksia ei ole julkaistu, ei voida perustella sillä, että kiireelliset sairaankuljetuspalvelut ovat EY 86 artiklan 2 kohdassa tarkoitettuja yleisiin taloudellisiin tarkoituksiin liittyviä palveluja. Sellaiset seikat kuin tarve varmistaa sairaankuljetuspalvelujen alalla ristiinsubventio kannattavien ja vähemmän kannattavien maantieteellisten alueiden välillä väestötiheyden mukaan tai läheisten palvelujen merkitys eivät selitä sitä, miksi velvollisuus varmistaa kyseessä olevan sopimuksentekomenettelyn tulosten julkaiseminen voisi estää tämän yleisten taloudellisten tarkoitusten mukaisen tehtävän toteuttamisen.

(ks. 92, 113, 114, 122, 125, 127–129 ja 131 kohta sekä tuomiolauselma)